Organizația USR Timiș a decis sâmbătă să-l desemneze pe deputatul Nicu Fălcoi drept candidat pentru funcția de președinte al Consiliului Județean Timiș. Decizia a fost luată în urma unui vot intern, în partid. Nicu Fălcoi a fost ofițer în armata română, și a avut un mandat de senator între 2016 și 2020, acum fiind deputat.
USR a anunțat duminică că deputatul Nicu Fălcoi va fi candidatul partidului pentru funcția de președinte al Consiliului Județean Timiș. Decizia a fost luată în urma unui vot intern, desfășurat sâmbătă. "Această nominalizare vine în urma unui proces democratic de vot intern care s-a desfășurat sâmbătă", se arată în comunicatul partidului.
Partidul condus de Cătălin Drulă arată într-un comunicat că atât experiența politică cât și cea de militar, fost pilot pe avioane de vânătoare, îl face pe acesta candidatul potrivit pentru această funcție. Fălcoi, care se află acum la al doilea mandat în Parlamentul României, este deputat de Timiș.
"Uniunea Salvaţi România (USR) Timiş anunţă desemnarea domnului Nicu Fălcoi candidat al partidului pentru funcţia de preşedinte al Consiliului Judeţean Timiş. Experienţa sa în serviciul militar şi ulterior în serviciul public ca parlamentar şi ca vicepreşedinte al Adunării Parlamentare NATO îl face candidatul potrivit pentru a conduce Consiliul Judeţean Timiş", se arată într-un comunicat de presă al USR Timiș.
USR candidează la alegerile locale din iunie în cadrul Alianței Dreapta Unită, alături de PMP și Forța Dreptei, partidul condus de Ludovic Orban. La nivel local, ADU este susținută și de către UDMR, Partidul Liberal – o altă aripă desprinsă din PNL, dar și de către Forumul Democrat German din Banat şi Uniunea Bulgarilor din Banat.
Toate aceste formațiuni și-au exprimat susținerea pentru actualul primar, Dominic Fritz, cel care deschide și lista Alianței pentru Consiliul Local. "Ca primar, a confirmat aceste asteptari, a confirmat increderea noastra. Suntem mandri de el, il consideram ca fiind unul de-al nostru", a declarat Ovidiu Grant, deputat al Forumului Democrat al Germanilor din Romania.
Potrivit CV-ului său, în perioada 1989-2006, Nicu Fălcoi a fost ofițer MApN, pilot de avioane supersonice. În ultimul an al carierei militare a fost observator militar ONU în cadrul misiunii desfășurate în Congo. După cariera militară, acesta și-a încercat norocul în afaceri, conducând propria companie de transport, SC. Nicfal Company SRL, pe care o deține împreună cu soția.
Firma a fost radiată însă în anul 2019, după ce și-a întrerupt activitatea comercială în 2012. A rămas cu datorii de circa 300.000 lei. Nicu Fălcoi a fost director general al companiei între 2006 și 2015, potrivit CV-ului postat pe site-ul Parlamentului. Firma nu a fost niciodată pe profit însă, având o cifră de afaceri de circa 250.000 lei anual.
În anul 2015, Nicu Fălcoi a intrat în politică, în partidul Monicăi Macovei, M10. În anul următor intra în USR și reușea să obțină un mandat de senator. Timp de doi ani în primul mandat a fost secretar al Comisiei de apărare, ordine publică şi siguranţă naţională a Senatului. Este căsătorit și are un copil.